**02.04.2020. ČETVRTAK**

**HRVATSKI JEZIK**

**Veliko početno slovo u imenima naseljenih mjesta - vježbanje**

* danas ćemo ponoviti kako pišemo imena naseljenih mjesta

*Slavonski Brod, Nova Gradiška,*

*Velika Kopanica, Osijek*

Svaka riječ u imenima naseljenih mjesta piše se velikim početnim slovom

*Biograd na Moru, Sveti Petar u Šumi, Sveti Filip i Jakov*

Neka naselja u svojim imenima imaju riječi u, i ili na. Te riječi se pišu malim slovom.

* pokušaj upamtiti ova pravila
* zapiši u pisanku naslov i današnji nadnevak, prepiši sljedeći tekst. Pripazi na pisanje velikog slova u imenima naseljenih mjesta.
* zajedno s roditeljima provjeri točnost napisanih rečenica. Za svaku točno napisanu riječ stavi kvačicu plavom bojom.

ANA IVIĆ ŽIVI U BIOGRADU NA MORU. PRAZNIKE JE PROVELA U RASTUŠJU KOD SLAVONSKOG BRODA. POSJETILA JE OSIJEK, BELI MANASTIR I VALPOVO. U BARANJSKOM PETROVU SELU JELA JE UKUSNU RIBU. IVAN ŽIVI U KRAPINSKIM TOPLICAMA. IŠAO JE NA ODMOR U SVETI FILIP I JAKOV. POSJETIO JE ZADAR, ŠIBENIK I NIN. IDUĆE GODINE PLANIRA LJETOVATI U DUBROVNIKU. POSJETIT ĆE KORČULU I VELA LUKU.

**MATEMATIKA**

**MNOŽENJE BROJA 5**

* Otvori udžbenik, str. 72. Riješi ZNAM.
* Promotri sliku. Uči.
* *Koliko su snjegovića napravila djeca?*
* *Djeca su napravila: 5 snjegovića, 5 snjegovića, 5, snjegovića.*

**Untitled-312**

5 + 5 + 5 = 15

*Koliko sam puta zbrojila broj 5?*

*Kako ćemo to zapisati kao množenje?*

3 · 5 = 15

*Djeca su napravila 15 snjegovića.*

* pokušaj faktorima zamijeniti mjesta. Što će se dogoditi?

3 ˙ 5 = 5 ˙ 3

* Napiši u bilježnicu:

02.04.2020.

**MNOŽENJE BROJA 5**

**VIŠEKRATNICI BROJA 5:**

5, 10, 15, 20, 25, 30, 35, 40, 45, 50

5 + 5 + 5+ 5 = 20

4 · 5 = 20 4 puta 5 jednako je 20

TABLICA MNOŽENJA BROJA 5 (nauči napamet)

1 ˙ 5 = 5 6 ˙ 5 = 30

2 ˙ 5 = 10 7 ˙ 5 = 35

3 ˙ 5 = 15 8 ˙ 5 = 40

4 ˙ 5= 20 9 ˙ 5 = 45

5 ˙ 5 = 25 10 ˙ 5 = 50

* Riješi zadatke u udžbeniku na str. 73. Provjeri točnost rezultata s ukućanima.
* Odmori se, napravi 2 puta više čučnjeva od 5.
* Vježbaj. Klik na link, klik na PRIMIJENI ZNANJE, klik na POKRENI.

<https://www.e-sfera.hr/dodatni-digitalni-sadrzaji/d681d85c-242d-4789-b3b4-3b2b2aab8619/>

ZADAĆA

* Riješi zadatke u radnoj bilježnici na str. 90.

**GLAZBENA KULTURA**

**Bingo**

**Camille Saint – Saens: Akvarij**

* ponovi pjesmu koju si prošli puta naučio/naučila
* otvori udžbenik na 52. i 53 str.
* pročitaj pjesmu **Bingo**
* uči tekst pjesme pomoću zvučnog zapisa na CD-u
* poslušaj skladbu: **Camille Saint – Saens: Akvarij**
* pokretom ruke prati kretanje melodije
* uz pomoć udžbenika uoči koja glazbala čuješ u skladbi

**SAT RAZREDNIKA**

**ODGOVORNOST**

Pokušaj usmeno odgovoriti na sljedeća pitanja.

Zamoli nekoga od ukućana da ti malo pomogne, ukoliko ti pomoć treba.

Znate li što je odgovornost?

Kako odgovorna osoba postupa?

Kako znamo da je netko odgovoran?

Poznajete li neku odgovornu osobu?

Jeste li vi odgovorni?

Zašto da / ne?

**PRIMJER ODGOVORNOSTI**

* Odgovornost je korisna i dobra vrlina.
* Odgovorna osoba uvijek nastoji dovršiti zadatak (u pravo vrijeme).
* Drugi se mogu osloniti na odgovornu osobu jer znaju da će ispuniti obećanje ili zadatak za koji se obvezala.

Priča: Glasovanje na farmi (Zamoli nekog odraslog da ti pročita. Ako želiš, možeš pročitati sam/sama.)

Bila jednom jedna posebna farma na kojoj su životinje imale različita zaduženja. Odjednom se razboljela sova koja je bila zadužena za organizaciju posla. Budući da se bližio dan kad su morali dostaviti svoje proizvode, životinje su odlučile odabrati zamjenskog šefa. Organizirale su skupštinu i odabir je mogao početi. Među kandidatima su se našli majmun, kornjača i mrav. Kad je došlo vrijeme odabira, majmun se počeo igrati, skakati i plesati, životinjama je bilo zabavno i smatrale su ga najboljim kandidatom. No, uskoro su shvatile da majmun neće najbolje obavljati tako ozbiljan posao ako se bude stalno igrao. Onda se pojavila kornjača i svi su mislili da ona može natovariti puno stvari na svoj veliki oklop, što bi bilo korisno prilikom dostave. Drugi su uvidjeli da kornjača prvo pomakne jednu nogu, malo pričeka, pa onda napravi korak, pa je to trajalo cijelu vječnost. Tako da nisu odabrali ni kornjaču. Onda se pojavio mali mravac i svi su mu se rugali, bio je tako malen, tko će uopće znati da je ovdje! Lisica je jedina shvatila da kandidati moraju pokazati svoje vještine kroz neki zadatak i da nema smisla odabirati šefa na temelju vanjskog izgleda. Lisica je prikupila hrpu lišća i rekla životinjama da je pomaknu do obližnjeg drveta. Slon je pokušao prvi, ali svaki put kad bi zahvatio lišće svojom ogromnom surlom, puhnuo bi i lišće bi se rasulo. To ga je naživciralo i brzo je odustao. Onda je pokušao lav, ali imao je vrlo oštre kandže i nije mogao zagrabiti lišće, pa je i on odustao. Majmun se samo igrao s lišćem, a kornjača ga je počela jesti jer joj je bilo ukusno. Tako su svi pokušali, jedna po jedna životinja, i nisu uspjeli dok nije došao red na mrava. Mrav je dohvatio list svojim ticalima i za čas ga prebacio do drveta. Vratio se po sljedeći list, i sljedeći, dok nije pomaknuo cijelu hrpu. Onda je lisica pustila mrava da joj sjedne na vrh glave i došla pred životinje. Životinje su pljeskale i odabrale mrava za šefa. Ali to nije sve! Svaki put kad bi neka životinja izbjegavala svoj zadatak, mrav bi dojurio do nje i cap! ugrizao za nogu tako da se odmah vratila na posao. I tako je životinjska farma uspjela izvršiti svoj veliki posao. I sve to zahvaljujući svome najmanjem, ali najodgovornijem članu.

Je li vam se svidjela priča?

Što vam se najviše svidjelo?

Jesu li šumske životinje na početku znale kako odabrati odgovornog vođu?

Kako to da životinje nisu odabrale slona ili lava iako su među najjačim životinjama?

Je li majmun odgovoran?

Koja životinja biste vi bili u priči? Zašto?

Zašto je mrav najodgovorniji među životinjama?

Što ste naučili iz priče o odgovornosti?

**ZADATAK**

Koji ti to posao svakodnevno obavljaš odgovorno, osobito sada u vrijeme širenja ovog strašnog virusa?

Sigurna sam da redovito obavljaš higijenu tijela koja je neizmjerno važna za zdravlje. Ne samo tvog zdravlja, već i ostalih osoba kojima si okružen/okružena.

Koji dio tijela više puta dnevno održavaš čistim i na koji način? Ako to radiš, znači da si odgovoran/odgovorna.

Nacrtaj!